লালকেল্লার কাছে ভয়াবহ বিস্ফোরণ, সারা দেশে জারি উচ্চ সতর্কতা

নয়াদিল্লি: সোমবার সন্ধ্যায় দিল্লির লালকেল্লা (Delhi Red Ford) সংলগ্ন এলাকায় ভয়াবহ বিস্ফোরণে কেঁপে উঠল রাজধানী। বিস্ফোরণের তীব্রতায় দুমড়ে-মুচড়ে যায় একাধিক গাড়ি, আহত বহু মানুষ। প্রাথমিকভাবে পাওয়া খবর অনুযায়ী, ঘটনায় অন্তত ১০ জনের মৃত্যু হয়েছে।

বিস্ফোরণের পর থেকেই গোটা দেশজুড়ে জারি হয়েছে উচ্চ সতর্কতা। নিরাপত্তা জোরদার করা হয়েছে বিমানবন্দর, রেলস্টেশন ও গুরুত্বপূর্ণ সরকারি স্থাপনায়।

আরও পড়ুন : বীরভূমে নজিরবিহীন ঘটনা, বন্ধুর হাতে বউকে তুলে দিলেন স্বামী

এই প্রেক্ষিতেই মঙ্গলবার দুপুরে ঝাড়গ্রাম রেলস্টেশনে বাড়ানো হয় নিরাপত্তা ব্যবস্থা। আরপিএফ (Railway Protection Force) ও জিআরপি (Government Railway Police) যৌথভাবে স্টেশনের প্রতিটি অংশে তল্লাশি চালায়। যাত্রীদের ব্যাগ পরীক্ষা করা হয়, এবং স্টেশনে দাঁড়িয়ে থাকা ট্রেনগুলিতেও বিস্তৃত তল্লাশি চালানো হয়।

পুলিশের এক আধিকারিক জানান, “মূল উদ্দেশ্য যেকোনও অপ্রীতিকর ঘটনা রোধ করা ও সাধারণ মানুষের নিরাপত্তা নিশ্চিত করা।”

স্থানীয় বাসিন্দাদের মতে, এই বাড়তি সতর্কতা তাঁদের মধ্যে নিরাপত্তাবোধ বাড়িয়েছে। এক যাত্রী বলেন, “দেশজুড়ে এমন পরিস্থিতিতে এই ধরনের তল্লাশি আমাদের ভরসা দিচ্ছে।” পুলিশ সূত্রে খবর, গোটা জেলার সমস্ত রেল ও বাস টার্মিনালেও নজরদারি আরও জোরদার করা হয়েছে।